**Περιγραφή βασικού θεωρητικού πλαισίου υποστήριξης του προγράμματος (έως 300 λέξεις)**

|  |
| --- |
| Στη σημερινή εποχή που η κοινωνία έρχεται αντιμέτωπη με πλείστα οικονομικά και κοινωνικά προβλήματα βασικό ζητούμενο αποτελεί η προάσπιση των ανθρώπινων δικαιωμάτων και η ανάπτυξη πρωτοβουλιών από ενημερωμένους πολίτες-μέλη ομάδων που αγωνίζονται σε τοπικό, εθνικό ή και σε διεθνές επίπεδο για τη βελτίωση της ποιότητας της ζωής των συνανθρώπων τους.  Κάθε πολίτης οφείλει να γνωρίζει τα δικαιώματα και τις υποχρεώσεις του και να πλαισιώνει με τη θέλησή του ομάδες επιδιώκοντας την επίλυση σημαντικών ζητημάτων. Οι ομάδες αυτές προσδιορίζονται ως ένας δυναμικός κοινωνικός χώρος συμμετοχής (Μουζέλης, 1997) και αναγνωρίζονται ως ιδιαίτερα σημαντικές για τη συνετή λειτουργία της δημοκρατίας και τη χρηστή διακυβέρνηση της Ευρωπαϊκής Ένωσης (Συνθήκη της Λισαβόνας).  Το σύγχρονο σχολείο αποσκοπώντας στην εξοικείωση των μαθητών/τριών με σημαντικές αξίες για τη ζωή τους, όπως η δημοκρατία, η ελευθερία, ο πολιτικός βίος, η ανεξιθρησκία, η αλληλεγγύη, η δικαιοσύνη κ.ά. (ΑΠΣ, 2003) τους προετοιμάζει: α) για την ενεργή εμπλοκή και υπεύθυνη συμμετοχή τους στην οικονομική, κοινωνική και πολιτιστική ζωή, β) για την απόκτηση ψηφιακών δεξιοτήτων και γ) για την ανάπτυξη αυτόνομης δράσης και συλλογικού κοινωνικού πνεύματος (Νέο Σχολείο, 2010).  Το συγκεκριμένο Πρόγραμμα με τίτλο «Εγώ και η Κοινωνία» στηρίζεται στις προαναφερθείσες παραδοχές και αποσκοπεί στη δημιουργία συνειδητοποιημένων και ενεργών πολιτών.  Αφορά σε μαθητές/τριες των τελευταίων τάξεων του Δημοτικού Σχολείου. Συνδέεται με το Αναλυτικό Πρόγραμμα Σπουδών και ειδικότερα με τα γνωστικά αντικείμενα της Κοινωνικής και Πολιτικής Αγωγής, της Γλώσσας, των Τεχνολογιών Πληροφορίας και Επικοινωνιών (ΤΠΕ), των Εικαστικών, της Γεωγραφίας και των Θρησκευτικών. |